13. Kokia meno reikšmė žmogui atskleidžiama lietuvių literatūroje? Aušra

**Menas žmogui visų pirma turi teikti grožį, o ne reikšti politines idėjas. Meno sukurtas grožis yra didžiausia vertybė.**  *Toks išskirtinis lietuvių literatūroje yra poetas Henrikas Radauskas, grynosios poezijos kūrėjas. Savo eilėraštyje ,,Pasaka“ poetas kuria grožio, Pasakos pasaulį. Jis bėga nuo civilizacijos, atsiriboja nuo niūraus ir šalto pasaulio. Eilėraščio lyrinis subjektas tiki grožiu, stebuklais. Juk Pasakos pasaulyje lyja ,,margas spindulių lietus“, o mažo vaiko koja gali žengti net septynias mylias. Šio eilėraščio pagrindinė mintis yra ir autoriaus poetinis credo: ,,Pasauliu netikiu, o Pasaka tikiu.“ H. Radauskas savo įsitikinimų neišsižadėjo netgi gyvendamas toli nuo tėvynės. Būdamas poetu išeiviu jis parašė eilėraštį ,,Dainos gimimas“. Šis eilėraštis visai nepanašus į kitų išeivių kūrybą, kurioje ryškus tėvynės ilgesys. Tuo metu, kai jo bendraamžis B. Brazdžionis rašė: ,,Šaukiu aš tautą GPU užguitą“, H. Radauskas atsisakė būti poetu, kaip tautos vedliu, ir sakė: ,, Aš nestatau namų, aš nevedu tautos,/ Aš sėdžiu po šakom akacijos baltos...“ Jo lyrinis subjektas ramus sėdi po tuo medžiu ir grožisi gamta, muzikos garsais. Jis laimingas grodamas vamzdžiu, nes ir toks menas yra jo gyvenimo prasmė. Taigi poetui menas reiškė labai daug , tai matė ir aplinkiniai. Kūryba jam buvo vienintelė gyvenimo prasmė, todėl A. Nyka- Niliūnas ji net pavadino ,,menų alkoholiku“*. Taigi, galima teigti, kad H. Radauskui, mačiusiam priešišką ir baisų pasaulį, meno kūryba tapo gyvenimo prasme ir išsigelbėjimu nuo kraupios tikrovės. 222ž.

S-2 Kokia menininko misija istorijos vingiuose? Jurgita

**Viena iš svarbiausių menininko misijų istorijos vingiuose – būti tautos vedliu**. Tai labai reikšminga, ypač tuo metu, kai tauta kenčia priespaudą, kai reikia kovoti už tėvynės laisvę ir už žodžio bei kūrybos laisvę. Lietuva ilgus buvo metus kentė carinę priespaudą, vėliau sovietų okupaciją ir tuo metu buvo labai svarbu, kad tauta išliktų ir nepasiduotų. Visu šiuo sunkiu laikotarpiu žmones palaikė ir vedė mūsų poetai – šaukliai. Vienas iš žymiausių poetų šauklių buvo Maironis. Jo kūryba padėjo kovoti už laisvę, ugdė patriotiškumą žmonių širdyse ir padėjo išgyventi sunkius Lietuvai laikus. Maironio poezija visais laikais vedė tautą. Tokį poetą šauklį galime rasti ir literatūroje. A. Škėmos romano „Balta drobulė“ veikėjas, Vaidilionis, buvo poetas, kuris stengėsi atlikti tautos vedlio vaidmenį. Jis nekūrė meno dėl grožio, nekūrė meno menui. Jis kūrė tautai. Garšva jį ironizuoja, kadangi Vaidilionio poezija yra žemo meninio lygio, kad jis dirbtinai įspraudžia į eilėraštį žodį „Lietuva“. Anot Garšvos, ir šuo patriotiškai staugti gali. Pats Vaidilionis nesupranta tokių poetų, kurie kuria tik dėl grožio, jis sako, jog negalima rūpintis tik savimi, reikia rūpintis tauta. Nors jo kūryba ir neišliko, bet jis stengėsi atlikti vieną iš svarbiausių meninko misijų. Man atrodo, kad ir tokia poezija yra prasminga sunkiu tautai laiku, nors neturi išliekamosios meninės vertės. Visais sunkiausiais Lietuvai laikais buvo žmonių, kurie savo kūryba padėjo išlikti, kurie vedė į kovą, kurie paskatino nepasiduoti ir neužmiršti savo šaknų ir tėvynės. Ir nors dauguma tokių menininkų gelbėdami savo gyvybę buvo priversti trauktis iš Lietuvos, bet tai jiems nesutrukdė vesti tautos. Jie kūrė net ir nebūdami Lietuvoje. Taigi poetų šauklių misija yra labai svarbi bei reikšminga mūsų istorijoje net ir tada, kai nėra labai meniška. 268ž.

* Ar pastraipos teiginys aiškus? Ar jis atsako į temą?
* **Ar nuosekliai, kryptingai pastraipoje samprotaujama, kol prieinama prie grožinio kūrinio?**
* Ar grožinis kūrinys pagrindžia teiginį?
* Kaip vertinate rėmimąsi grožiniu kūriniu? Ar tai atpasakojimas (kalbėjimas tekstu) ar kalbėjimas apie tekstą (apie kūrinį, jo analizavimas)?
* Ar yra kontekstas? Ar tinkamai juo remiamasi?
* Ar pastraipa apibendrinama? Ar išvada tinkama?